[pic] | EUROPA-KOMMISSIONEN |

Bruxelles, den 21.3.2011

KOM(2011) 137 endelig

2008/0090 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter

BEGRUNDELSE

1. Den 30. april 2008 fremsatte Kommissionen et forslag om omarbejdning af forordning (EF) nr. 1049/2001[1]. Europa-Parlamentet vedtog en betænkning, som indeholdt en lang række ændringsforslag, men det blev besluttet ikke at stemme om den ledsagende lovgivningsmæssige beslutning. Der foreligger således ikke nogen holdning fra Europa-Parlamentet i forbindelse med førstebehandlingen.

2. Det nyvalgte parlament genoptog efter EU-parlamentsvalget i juni 2009 arbejdet med lovforslaget i overensstemmelse med artikel 214 i sin forretningsorden. Et ændret betænkningsudkast blev runddelt i Europa-Parlamentet i maj 2010. Europa-Parlamentets Udvalg om Konstitutionelle Anliggender og Udvalg for Andragender fremlagde hhv. den 30. november og den 1. december 2010 deres udtalelser om Kommissionens forslag. Udvalget om Borgernes Rettigheder har endnu ikke vedtaget et udkast til betænkning. Der er ikke fastsat nogen dato for Europa-Parlamentets vedtagelse af en holdning i forbindelse med førstebehandlingen.

3. Lissabontraktaten trådte i kraft den 1. december 2009. Retsgrundlaget for offentlighedens ret til aktindsigt er fremover artikel 15, stk. 3, i den konsoliderede udgave af traktaten om Den Europæiske Unions funktionsmåde. Ifølge denne nye bestemmelse er offentlighedens ret til aktindsigt udvidet til at omfatte dokumenter fra alle EU-institutioner, -organer, -kontorer og –agenturer. Den Europæiske Unions Domstol, Den Europæiske Centralbank og Den Europæiske Investeringsbank er kun omfattet af denne bestemmelse, når de udøver administrative funktioner. Den nuværende forordning gælder kun umiddelbart for Europa-Parlamentet, Rådet og Kommissionen. Dens anvendelsesområde er imidlertid blevet udvidet til at omfatte agenturerne ved hjælp af en særbestemmelse i de respektive retsakter om deres oprettelse. Herudover har en række institutioner og organer frivilligt vedtaget bestemmelser om aktindsigt i deres dokumenter, som er identiske med eller svarer til forordning (EF) nr. 1049/2001.

4. Som en følge af at offentlighedens ret til aktindsigt har fået et bredere institutionelt sigte, har Kommissionen indarbejdet sit forslag af 30. april 2008 om en omarbejdning af forordning (EF) nr. 1049/2001 i sin meddelelse om følgerne af Lissabontraktatens ikrafttræden for de igangværende interinstitutionelle beslutningsprocedurer[2]. Medlovgiverne kunne derfor indarbejde den tilpasning, der har fundet sted i forbindelse med den nye traktat, i den igangværende almindelige lovgivningsprocedure.

5. Mere end et år efter Lissabontraktatens ikrafttrædelse er der stadig ikke udsigt til, at der vedtages en ny forordning om aktindsigt til erstatning af forordning (EF) nr. 1049/2001. Forhandlingerne i Europa-Parlamentet og Rådet har vist, at der er meget divergerende opfattelser af en ændring af forordningen.

6. Selv om de fleste af Den Europæiske Unions institutioner, organer, kontorer og agenturer i praksis anvender forordning (EF) nr. 1049/2001 eller lignende bestemmelser på et frivilligt grundlag, så er der ifølge traktaten en juridisk forpligtelse til at udvide retten til aktindsigt til at gælde dem alle.

7. Eftersom de fleste af Den Europæiske Unions institutioner, organer, kontorer og agenturer anvender forordningen eller lignende bestemmelser, kan den nuværende forordnings anvendelsesområde udvides til at gælde dem alle, dog med de begrænsninger, der er fastsat i traktaten vedrørende Domstolen, Den Europæiske Centralbank og Den Europæiske Investeringsbank.

8. Det er derfor Kommissionens holdning, at forordning (EF) nr. 1049/2001 bør ændres med det formål at udvide det institutionelle anvendelsesområde i overensstemmelse med det nye retsgrundlag for aktindsigt, som er fastsat i artikel 15, stk. 3, i traktaten om Den Europæiske Unions funktionsmåde, uden yderligere forsinkelser. Dette ændringsforslag er uden betydning for den igangværende procedure om en omarbejdning af forordning (EF) nr. 1049/2001 på grundlag af Kommissionens forslag fra april 2008.

2008/0090 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter

EUROPA-PARLAMENTET OG RÅDE T FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 15, stk. 3,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure og

ud fra følgende betragtninger:

9. De generelle principper og begrænsninger begrundet i offentlige og private interesser for offentlighedens ret til aktindsigt i dokumenter er fastsat i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter[3], som er vedtaget på grundlag af artikel 255, stk. 2, i traktaten om oprettelse af Det Europæiske Fællesskab.

10. I overensstemmelse med denne artikel regulerer forordning (EF) nr. 1049/2001 kun aktindsigten i dokumenter fra Europa-Parlamentet, Rådet og Kommissionen.

11. Da Lissabontraktaten trådte i kraft, blev artikel 255 i traktaten om oprettelse af Det Europæiske Fællesskab erstattet af artikel 15, stk. 3, i traktaten om Den Europæiske Unions funktionsmåde.

12. Den nye bestemmelse giver alle unionsborgere og alle fysiske og juridiske personer, der har bopæl eller vedtægtsmæssigt hjemsted i en medlemsstat, ret til aktindsigt i dokumenter fra Unionens institutioner, organer, kontorer og agenturer, uanset medium, efter de principper og på de betingelser, som lovgiver fastsætter i henhold til denne artikel. Med hensyn til den Europæiske Unions Domstol, Den Europæiske Centralbank og Den Europæiske Investeringsbank gælder offentlighedens ret til aktindsigt imidlertid kun, når de udøver administrative funktioner.

13. Forordning (EF) nr. 1049/2001 bør derfor ændres i overensstemmelse hermed —

VEDTAGET DENNE FORORDNING:

Artikel 1

I forordning (EF) nr. 1049/2001 foretages følgende ændringer:

1. Artikel 1, litra a), affattes således:

"a) at fastlægge de principper, betingelser og begrænsninger af hensyn til offentlige og private interesser, der skal gælde for offentlighedens ret til aktindsigt i dokumenter fra Den Europæiske Unions institutioner, som er fastsat i artikel 3, litra c), med hjemmel i artikel 15, stk. 3, i traktaten om Den Europæiske Unions funktionsmåde, med henblik på at sikre offentligheden den videst mulige aktindsigt i dokumenter".

2. Artikel 2, stk. 3, affattes således:

"3. Denne forordning finder anvendelse på alle dokumenter, som en institution er i besiddelse af, jf. artikel 3, litra c), hvilket vil sige dokumenter, som den har udarbejdet eller modtaget, og som den er i besiddelse af, inden for alle Den Europæiske Unions aktivitetsområder. Med hensyn til den Europæiske Unions Domstol, Den Europæiske Centralbank og Den Europæiske Investeringsbank anvendes denne forordning udelukkende, når de udøver administrative funktioner."

3. I artikel 3 indsættes som litra c):

"(c) "institutioner": Den Europæiske Unions institutioner, organer, kontorer og agenturer, inkl. Tjenesten for EU's Optræden Udadtil."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] KOM(2008) 229.

[2] KOM(2009) 665.

[3] EFT L 145 af 31.5.2001, s. 43.